น้ำจากแม่น้ำโก-ลก เข้าท่วมบ้านเรือนประชาชนตลอดแนวริมฝั่งแม่น้ำโก-ลก
สถานการณ์อุทกภัยในพื้นที่อำเภอสุไหงโก-ลก ยังน่าเป็นห่วง หลังมวลน้ำจากคลองบูเก๊ะตา เข้ามาสมทบในแม่น้ำโก-ลก ทะลักเข้ามาบริเวณนอกเขตโครงการก่อสร้างเขื่อนกั้นน้ำ ริมฝั่งแม่น้ำโก-ลก ของกรมโยธาธิการและผังเมือง บริเวณชุมชนตันหยงมะลิ จนเอ่อล้นเข้าท่วมบ้านเรือนประชาชนในชุมชนตลอดแนวริมฝั่งแม่น้ำโก-ลก นางสุชาดา พันธ์นรา นายกเทศมนตรีเมืองสุไหงโก-ลก กล่าวว่า ปัญหาอุทกภัยที่เกิดขึ้นในเขตเทศบาลเมืองสุไหงโก-ลก เกิดจากมวลน้ำที่ทะลักเข้ามาจากแม่น้ำโก-ลก บริเวณชุมชนตันหยงมะลิที่อยู่นอกเขตการก่อสร้างเขื่อนกั้นน้ำริมฝั่งแม่น้ำโก-ลก ในเขตเทศบาลเมืองสุไหงโก-ลก ส่งผลให้ปริมาณน้ำไหลลงสู่พื้นที่ลุ่มต่ำภายในชุมชนตลอดแนวริมฝั่งแม่น้ำโก-ลก และพื้นที่ลุ่มต่ำในเขตเทศบาลเมืองสุไหงโก-ลก ซึ่งไม่สามารถระบายออกได้ทันโดยการใช้เครื่องสูบน้ำ  ต้องรอให้ปริมาณฝนลดลง และปริมาณในแม่น้ำโก-ลกเริ่มทรงตัว จากนั้นจะนำแท่งแบริเออร์มาปิดทางน้ำจากชุมชนตันหยงมะลิและเร่งระบายน้ำที่ท่วมขังในชุมชนออกไป จากและระบายออกไป ทั้งนี้ผลกระทบที่เกิดขึ้นทำให้ปริมาณน้ำท่วมสูงภายในชุมชนหัวสะพาน ชุมชนโปฮงยามู บือเร็งใน ท่ากอไผ่ และบือเร็ง รวมทั้งชุมชนเสาสัญญาณที่ประสบปัญหาการระบายในชุมชน  ประชาชนในชุมชนจำนวน 33 ครัวเรือน รวม 125 คนจึงอพยพไปอยู่ที่ศูนย์อพยพผู้ประสบอุทกภัยโรงเรียนเทศบาล 4 ชั่วคราว นายชื่น ทิพรัตน์ ประธานชุมชนตันหยงมะลิ เสนอให้มีการขยายโครงการก่อสร้างเขื่อนกั้นน้ำ ริมฝั่งแม่น้ำโก-ลก ไปอีกประมาณ 3 กิโลเมตร เพื่อให้จรดเนินดินที่จะสามารถกั้นน้ำที่จะทะลักเข้าเขตชุมชนได้ทั้งระบบ ด้านนายอานนท์ ทองสว่าง โยธาธิการและผังเมืองจังหวัดนราธิวาส ลงพื้นที่มาติดตามสภาพปัญหา ระบุว่า โครงการก่อสร้างเขื่อนกั้นน้ำริมฝั่งแม่น้ำโก-ลก เฟส1 ในเขตเทศบาลเมืองสุไหงโก-ลก และเฟส 2 ในเขตเทศบาลตำบลปาเสมัส เป็นของกรมโยธาธิการและผังเมือง ซึ่งจุดที่น้ำจากแม่น้ำโก-ลกทะลักเข้ามาอยู่นอกเขตพื้นที่โครงการ ทั้งนี้จากกรณีที่ประธานชุมชนตันหยงมะลินั้น จำเป็นต้องรายงานให้ส่วนกลางเป็นผู้พิจารณา เพราะเป็นโครงการที่ต้องใช้งบประมาณอีกเป็นจำนวนมากและอาจต้องใช้ระยะเวลาอีกประมาณ 2 ปีโครงการจึงจะแล้วเสร็จ ดังนั้นในพื้นที่อาจต้องเผชิญสถานการณ์อุทกภัยไปอีกนานทั้งนี้ ในพื้นที่ดังกล่าว นายกเทศมนตรีเมืองสุไหงโก-ลก กล่าวว่า ที่ผ่านมาเทศบาลเมืองสุไหงโก-ลก เคยเสนอให้ทำกำแพงกั้นน้ำ โดยเริ่มจากจุดเริ่มต้นโครงการเขื่อนกั้นน้ำ มาทางชุมชนตันหยงมะลิ ระยะทางประมาณ 200 เมตร แต่ไม่ได้รับความยินยอมจากเจ้าของที่ดิน ที่อาจไม่ได้รับความสะดวกในการเดินทางเข้าพื้นที่ของตนเอง ล่าสุดจึงได้ปรับแผนโดยการทำกำแพงกั้นน้ำ ในลักษณะเดียวกับเขื่อนกั้นน้ำ โดยจะมีช่องสำหรับเสียบแผ่นเหล็กปิดกั้นช่องทางในช่วงหน้าฝนและเมื่อเกิดอุทกภัย ซึ่งจะถอดออกเมื่อสถานการณ์ที่ระดับน้ำในแม่น้ำโก-ลกอยู่ในเกณฑ์ปกติ โดยขั้นตอนต่อไปคือ มาชี้แจงทำความเข้าใจกับเจ้าของที่ดินในพื้นที่ แล้วเสนอขอรับงบประมาณจากจังหวัดนราธิวาส หากมีการอนุมัติก็พร้อมก่อสร้างกำแพงกั้นน้ำทันที โดยใช้งบประมาณกว่า 2 ล้านบาท